**Oslofjord Convention Center** er et konferansesenter i Melsomvik i Sandefjord kommune i Vestfold. Fram til 1. april 2011 ble anlegget drevet under navnet *Brunstad Conference Center.*

Stedet eies av Brunstadstiftelsen, som ble opprettet i 2002 av Brunstad Christian Church og drives av datterselskapet Oslofjord Convention Center AS. 

En rekke aktører boikotter senteret på grunn av omfattende bruk av ubetalt arbeidskraft, samt Brunstad-menighetens syn på homofili og andre verdispørsmål.

Oslofjord Convention Center, etter den siste store utvidelsen.

Bakgrunn
--------

Brunstad Christian Church kjøpte eiendommen på Brunstad i Stokke i 1956, og den har siden vært sentral i Brunstad Christian Churchs virksomhet. Det første forsamlingslokalet hadde plass til 1 200 personer, men dette ble i 1978 avløst av et nytt med plass til 4 700 personer.

Fra å være et sted for interne stevner med kun sporadisk utleie til andre formål, ble strategien for stedet endret etter 2000. I 2002 ble eiendommen overdratt til Brunstadstiftelsen. En stor utbygging ble startet, hvor forsamlingslokalet ble utvidet og modernisert til å romme 6 800 sitteplasser. Teltplassen på nedsiden av konferansesenteret ble erstattet av Brunstad Hageby med 531 hytter, mens campingplassene på øvre område ble modernisert..

I 2013 startet byggeprosjektet som har gitt Oslofjord kapasitet på 1600 hotellrom, Konferansesenter Nord, storkjøkken, samt Oslofjord Arena som er et aktivitetsanlegg med flerbrukshall, ishockeyhall og utendørsbaner. Den norske arkitekten Niels Torp har tegnet dette byggetrinnet som ble fullført i 2022. Det ble i prosessen lagt vekt på bærekraft ved at minst 95 % av energien på Oslofjord skal komme fra fornybare kilder.

Brunstadstiftelsen har leid ut konferansesenteret til foretaket Oslofjord Convention Center AS, som også eies av Brunstadstiftelsen, og det er Oslofjord Convention Center AS som står for driften av konferansesenteret. I 2022 vedtok Brunstadstiftelsen å igangsette planlegging og gjennomføring av en delingsprosess for å skille ut eiendommene og driften av Oslofjord Convention Center i en ny livssynsuavhengig og kommersiell stiftelse.

Konferansesenteret
------------------

Oslofjord Convention Center  Foto: Dorothy Vedvik 
Oslofjord Convention Centers konferansesal Foto: Dorothy Vedvik 
Konferansesenteret sto ferdig sommeren 2004. Den 1. oktober 2004 hadde senteret offisiell åpning. Konferansesalen er på 4 800 kvadratmeter, og kan etter forskriftene romme 6 800 sittende og 700 stående. Konferansesalen har et lydanlegg på 100 000 watt, utstyr for storskjerm- og TV-produksjon, 20 000 ansilumen projektorer, 6,0 x 4,5 meter skjermer, up-link-stasjon for satellitt, IP-TV-distribusjon, simultantolkeanlegg for 20 språk og fjerntolking av 13 språk.

1. april 2011 byttet Brunstad Conference Center navn til Oslofjord Convention Center. Årsaken var at eierne ønsket å fremstå som en tydeligere kommersiell aktør.

Arrangementer
-------------

Siden 2004 har senteret vært arrangør for store arrangementer innenfor forretning, idrett og organisasjonsliv.

### Arctic Equestrian Games

Blant de største arrangementene på senteret var Arctic Equestrian Games, som er Norges største hesteshow, og ble avholdt for første gang i februar 2006. Arrangementet ble avholdt hvert år frem til 2018, men fra 2019 er arrangementet flyttet til Lillestrøm og videreført under navnet *Norwegian Horse Festival*.

### Offentlig beredskap

I 2014 ble det etablert en beredskapsavtale mellom Statsforvalteren i Vestfold og Telemark og Oslofjord Convention Center. Ved behov kan det etableres evakuerte- og pårørendesenter på Oslofjord Convention Center. Ved flere anledninger har avtalen vært i bruk. Både under flyktningkrisen i 2015 som asylmottak, karantenehotell under covid-19-pandemien og evakueringssenter for sårbare mennesker på flukt fra Afghanistan.

Referanser
----------

1. ↑  «UL vil ha deltagere fra hele Norden». *Dagen* **(norsk)**. 5. august 2021. Besøkt 30. august 2021. «Stedet eies av Brunstadstiftelsen som ble opprettet av Brunstad Christian Church i 2002, også kjent som «Smiths venner»»
2. ↑  Aga, Frode (2. august 2019). «Har leid ut bibelskoleelever som bygningsarbeidere for 230 millioner på tre år – det samlede driftsresultatet er på 178 millioner». *www.bygg.no* **(norsk)**. Besøkt 1. november 2023.
3. ↑  Mullis, Magnus Ekeli (19. juni 2019). «Ordkrig: Oppfordrer til boikott av Smiths venner-selskaper». *Nettavisen* **(norsk)**. Besøkt 1. november 2023.
4. ↑  Ulrichsen, Henrik (4. februar 2014). «Rykker opp i øverste divisjon». *Tønsbergs Blad* **(norsk)**. Besøkt 27. august 2021.
5. ↑  «Det har ikke alltid vært slik på Brunstad». *Dagen*. 18. august 2021.
6. ↑  «Bygger Europas største konferansesenter». *Dagens Næringsliv*. 24. september 2012.
7. ↑  «Milliardprosjekt med miljøprofil». Oslofjord Convention Center.
8. ↑  BCC, konferansesalen Arkivert 2. desember 2010 hos Wayback Machine.
9. ↑  BCC, teknisk oversikt Arkivert 2. desember 2010 hos Wayback Machine.
10. ↑  «BCC Media». *Brunstad Christian Church*. Arkivert fra originalen 21. august 2021. Besøkt 27. august 2021.
11. ↑  Gåsholt, Kåre (29. mars 2011). «Her vil de bygge ut for én milliard». *Sandefjords Blad* **(norsk)**. Besøkt 27. august 2021.
12. ↑  «29-åring driver den femte mest lønnsomme Rema-butikken». *Adresseavisen*. 23. august 2015. «Rema har i helgen samlet de rundt 550 kjøpmennene med følge til kjedens årlige Riksmøte som i år arrangeres i konferanselandsbyen Oslofjord Convention Center utenfor Tønsberg.»
13. ↑  «Vennesla-jubel for NM-sølv i cheerleading». *Fædrelandsvennen*. 21. mars 2018. «I helgen gikk NM i cheerleading av stabelen i Oslofjord convention center i Stokke.»
14. ↑  «Pinsebevegelsen har gjort døren høy og porten vid». *Norge IDAG*. 12. februar 2018. «11. februar var 1.400 ansatte og frivillige ledere fra de drøyt 330 menighetene i Pinsebevegelsen samlet på Oslofjord Convention Center i Stokke til den årlige lederkonferansen LED.»
15. ↑  «I dag er siste mulighet». *www.hest.no* **(norsk)**. 2017. Besøkt 27. august 2021. «AEG er Norges største hesteshow fordi det pågår over elleve dager og engasjerer en stor bredde av grener. Arrangementet har et variert program med sprang, dressur, islandshest, familieshow, gallafest og ikke minst clinics. Alt foregår på Oslofjord Convention Center i midten av februar. I år tar flere stjerner fra inn- og utland turen til Stokke.»
16. ↑  «Tidenes hestefest». *Hest.no*. 23. november 2018.

Eksterne lenker
---------------

* Oslofjord Convention Centers nettsider

|  |  |
| --- | --- |
| Oppslagsverk/autoritetsdata | Store norske leksikon
 |